Galioto do Caretto

**Galioto do Caretto**, marcheize do Finâ († Quimper, zugno 1450). 

## Vitta
Figgio primogenito de Lazzæn (II), marcheize do Finâ, e de 'na Cattæña - da quæ ignoremmo a casadda - o nascette a-a fin do secolo XIV; o l'ebbe comme fræ Zorzo, Zane, Carlo, Artuxo, Zan Lazzæn e Giacomo (ò Zanon). Morto o poæ combattendo pe a Repubbrica de Zena inta conquista de l'izoa d'Elba (primmi d'agosto do 1412), a lê successe o Galioto, ancon minorenne e affidao a-a tutela do barba paterno Nichiozo. Durante a so rezença, i sudditi do Finâ se rebellon contra e preteize fiscæ di so segnoî e ótègnan che venisse abolio e imposte strazordenaie gravante in sce liatri, in particolâ quelle domandæ in ócaxon do maiezzo de donne componente a famiggia marchionâ ò in ócaxon de speize militæ. Into 1413 o Nichiozo o dovette sventâ un tentativo de corpo de man compio da Zorzo Adorno e da Marco do Caretto pe impadronîse do feüdo, in sciô quæ quest'urtimo o vantava di driti; o cian o fallì e o Marco o fu catturao. Int'o mæximo anno, graçie a l'apoggio de l'impiao Scigismondo, chinao into fratempo in Itallia, o Galioto poette veddise riconosciuo quelli driti a-i quæ o l'ea stæto costreito a rinonçiâ l'anno avanti pe a rivotta di so sudditi.

Con diploma do 13 dexembre 1413, otr'a ço, a lê e a-i so fræ, ancon in minô etæ, o Scigismondo o riconobbe o feüdo de Castel Gavon e de doi terçi do marchesato. Vegnuo maggiorenne, o Galioto o rafforçò i so ligammi co-a corte viscontea, deventando inti anni seguenti un averto sostegnitô di amie espanscionisteghe do ducca Feipo Maia, in lotta co-a Repubbrica de Zena e, in moddo particolâ, co-i Fregoxi. Into 1421, insemme co-o fræ Zorzo, o s'impegnò a armâ doe galee pe o Visconti, equipaggiandoe pe a guæra contra Tomaxo Fregoso.

Into dexembre, vegnuo o ducca de Milan segnô de Zena, a-o Galioto fu afiao l'aministraçion da Pria, Giustennixe e Toian, da lê in precedença ócupǽ e no ancon restituie a-a Repubbrica zeneize. Doi anni doppo, o fornì a-o Carmagnœua, governao de Zena, una nave pe-a spediçion diretta a-a votta de Nappoli, donde a reña Zana l'ea assediâ da Arfonso d'Aragon. O conlaboò, otr'a ço, attivamente, pe difende l'ócupaçion viscontea de Zena da-i atacchi portæ da-i seguaxi do Fregozo. O Galioto o fu assediao a Villanœuva, ma o l'ariescì a inviâ de truppe a Monnego e a difende Arbissœua.

Comme premmio pe questo agiutto, o Visconti o levò a Zorzin do Caretto, segnô de 'na terça parte do Finâ, a so quota insci-ô marchezato e, o 20 de mazzo 1429, o l'assegnò a-o Galioto: a sto moddo, o fraçionamento do feüdo, avegnuo inte l'urtimo quarto do secolo XIV a prœuvo a de lotte interne a-a famiggia caretesca, o poeiva consciderâse superao; o Finâ o tornò a êse un picceno territoio de noteive importança strategica e commerçiâ, comme porto riviasco sotræto a-o controllo zeneize. Questo particolâ rollo economico (intenso devègne into feüdo o traffego da sâ, diretto verso o retrotæra padan, che a Repubbrica de Zena a consciderava comme traffego de contrabando, perchè sottræto a-o so monopolio) e i conseguenti inevitabili scontri de interesse che ópôsan o Galioto a Zena, qualunque ne foise o segnô, spiegan i contrasti tra o marcheize e a Repubbrica, anche quande o Visconti o fu patron da çittæ.

Into 1429 o Galioto o l'impose che a sâ trasportâ da Noi, porto fedele a-a Repubbrica zeneize, a Malle e a Cancre, centri daçiai da lê controllæ e posti insci-â stradda montaña diretta a-a cianua padaña, foise asogetao a un tributo, nonostante che da secoli (comme feççe óservâ o governo zeneize) a stradda a foise diciarâ libera pe i traffeghi da çittæ. Otr'a ço, o Galioto o pose o blocco commerçiâ a Noi, o quæ porto o constitoiva un concorente peigozo pe o Finâ pe o rifornimento de zone appenniñiche retrostante. Solo doppo di numioxi interventi presso de lê pe ótegnî a revoca di provedimenti, inte l'otobre do 1430 o Galioto o feççe marcia inderê; tuttavia, o mantègne sotta o so controllo e træ localitæ a lê afidæ da-o Visconti e o no e consegnò a-a Repubbrica de Zena, nonostante che foise descheito o terme fissao pe a so restituçion.

Scciupao a guæra tra o Visconti e Firençe, into 1431 o Galioto o providde a proteze Zena da un poscibile attacco do marcheize do Monferrâ; l'anno seguente o conlaboò a l'alestimento de 'na flotta da mandâ in socorso de Scio, assediâ da-i Veneçien. Into 1434, sciu intervento di Visconti,  stæto solleçitao ciu votte in tâ senso da-o governo zeneize, o Galioto o fu constreito a restituî l'aministraçion da Pria, Toian e Giustennixe; no pe questo, tuttavia, diminoì a tenscion tra o marcheize e Zena, pe o momento frenâ da-o controllo visconteo insci-â çittæ.

Quande into dexembre 1435 ebbe termine o dominio do Feipo Maia a Zena, mentre o Piccinin o devastava e Rivee co-e truppe milaneize, o Galioto o prefei pe o momento acordâse co-o nœuvo governo zeneize: in cangio da so neütralitæ o l'ótègne a ratiffica di proppi privileggi e a riconferma de l'investitua do Finâ pe a parte de propietæ da Repubbrica. Into março 1436 o so intervento foscia o zovò a-o razonzimento de 'na tregoa tra Zena e o Piccinin. Co-o Galioto a Repubbrica a tentò ascì d'arivâ a un acordio militâ, ma i coloqqui tra o marcheize e o Galioto Lomellin, so zenne e inviao zeneize, no arivon a di risurtæ concreti, benché in cangio do so apoggio ghe foise promisso l'aministraçion do vescovato d'Arbenga vitta naturâ duante. O nœuvo duxe Tomaxo Fregoso inte l'arvî do 1436 o l'inviò un'atra delegaçion into Finâ pe repigiâ e tratative co-o Galioto; de fæto, o poeiva dispoñe de un modesto contingente de truppe e de 'na piccena flotta, che ean suffixenti, tuttavia, a difende a Rivea de Ponente da-i attacchi viscontei. 

Benché o l'arestesse ófiçialmènte neütrâ, d'arescozo o l'agiutò o Piccinin, co-o quæ o l'ea aprœuvo a combatte so fræ Zane. Fallia a campagna do condutê visconteo in Ligurria aomanco pe quello momento, o duxe Fregozo o l'attuò una serrie de mezue restritive inti confronti do Galioto e o l'organizò contra de lê una campagna militâ (1437); i opiaçioin, tuttavia, no poettan êse condute con decixon, perché o Fregozo o dovette frontezâ una nœuva spediçion do Piccinin, a-e preize co l'assedio de Sarzaña. Into zugno, aprofitando do fæto che Noi a l'ea arestâ prescidiâ da pochi ommi, essendo stæti i atri inviæ inta Rivea de Levante, o Galioto o tentò un corpo de man pe impadronîse da çittæ, ma sença sucesso, nonostante i rinforçi fætighe pervegnî da-o Visconti.

Into settembre, o governo zeneize o decise de procede a un urteiô sforço militâ pe conquistâ o Finâ; se allestì un exerçito, a cappo do quæ fu posto Zane Fregoso, fræ do duxe (ottobre 1437).

I opiaçioin, a-o prinçippio, fun favoeive a Zena ch'a l'ócupò Lœua, benché o Galioto o l'ariescisse a arollâ di ommi into retrotæra padan pe rinforçâ e so truppe. Cheito marotto o Fregozo, l'indiscipriña e o sbando finin co-o bloccâ l'avançâ zeneize, tanto che o Galioto o poette ócupâ a Pria. Into 1438 a campagna militâ a ristagnò, anche perché o peigo rapresentao da-o Piccinin, sempre attivo inta Rivea de Levante, o l'óbrigò o governo zeneize a dirottâ i sforçi in questa direçion. E devastaçioin e o blocco commerçiâ provocao da-a guæra into Ponente sponcion arcuñe Comunitæ a domandâ a-o duxe o permisso d'accordâse co-o marcheize, de moddo da no interompe do tutto i traffeghi commerçiæ. Into zugno Zane Fregozo o vègne torna posto a cappo da spediçion contra o Gaioto; inte l'agosto, fu catturao Piro do Caretto, segnô de Baistrin e feo aversaio di Fregoxi; una controfensciva ghiâ da-o capitan visconteo Çèsao Martinengo e da Zane, fræ do Galioto, a fallì; o 12 ottobre o Galioto o prefei arivâ a un accordio co-o duxe, firmando una tregoa e impegnandose a espelle da-o so teritoio i estrinseghi zeneixi. L'anno seguente, mentre proseguiva a campagna viscontea contra Zena, o Galioto o prefei restâ inattivo, ariescindo a ótegnî abilmente di vantaggi segge da-o ducca de Milan segge da-a Repubbrica zeneize, contra a quæ o se limitò a attoâ una serie de provocaçioin, ma sença zonze a-o scontro frontâ. Into 1441 o se decise a intrâ inta liga tesciua da Battesto Fregoso, rebello a-o duxe so fræ, e ch'a vidde riunii i Catalen e i Niçardi, sudditi do ducca de Savoia.

Into dexembre a paxe tra o Visconti e Zena a segnò a fin di ostilitæ. Aprofitando de l'arembo aragoneize e visconteo, o marcheize o continuò a ascidiâ i traffeghi da Repubbrica con di açioin de piccena pirataja. Questo no impedì che into 1443, comme rapresentante do ducca de Milan, o strenzesse un'aliança difensciva co-o duxe de Zena Raffè Adorno. Quattro anni doppo, aprofitando da crixi atraversâ da-o ducato de Milan pe a morte do Feipo Maia Visconti, a Repubbrica de Zena, guidâ da Zane Fregoso, a decise de resciorve definitivamente o problema do Finâ, eliminando o molesto marcheize. Falio varri tentativi de accordio (o Fregozo o propose o maiezzo tra lê e Nichioziña, figgia do Galioto, ch'o rebuttò a proposta; pægia sciorte ebbe a recesta che o Galioto o se limitesse a riconosce, aomanco formalmente, a sovranitæ de Zena in sce 'n terço do so feüdo e in sce Giustennixe), a Repubbrica a l'aspresciò i preparativi e a l'ariescì abilmente a dividde a consciortaja di Careteschi che, zœumoæ smeniççæ inte de minuscoe segnoie de vilaggio in sce i Appennin e in sce i Arpe ligure, costitoivan, se unii, una força militâ de 'na quarche entitæ.

A cappo de l'ezerçito zeneize fu posto Peo Fregoso, figgio do q. Batesto e nevo do Tomaxo, ch'o començò i opiaçioin into dexembre, ponendo l'asseddio a-o Castelfranco. A campagna militâ a fu in parte finançiâ co-a confisca de rendie che spettavan a-i abitanti do Finâ pe i so depoxiti inte Compie de S. Zorzo. Into zenâ 1448 o Castelfranco o se reize. Començò, coscì, i opiaçioin contra o Finâ, assediao e sottoposto a bombardamento de prie co-in mortâ pe dixœutto giorni. O Galioto tentò de ótegnî di agiutti da-o re de França Carlo VII, ch'o l'inviò di cavagei, ma in numero insuffixente a ristabilî l'equilibbrio de forçe. Giustennixe ascì, assediâ da l'ezerçito zeneize e difeiza da Zane, fræ do Galioto, a cheite: Zane, insemme a di atri esponenti da famiggia, o fu preizo prexonê e, doppo varrie pose, conduto in prexon a Lerxi. 

Durante l'assedio do Finâ, Banniña (ò Cattæña), moggê do marcheize, a fu feria gravemente a una gamba. Ben fito e vettovagge vègnan a mancâ, ni zovò a-a scituaçion l'agiutto ófèrto da Onoao Lascaris, conte de Vintimiggia e zenne do Galioto, ch'o providde a rifornî o Finâ de gran da-a Provença. Morto o duxe Zane Fregozo e successoghe o fræ Lodovico, a campagna a continuò con energia. Into frevâ 1449, l'exerçito zeneize o tentò un corpo de man in sce Castel Gavon pe catturâ o marcheize, doppo avei corotto di so seguaxi: de nœutte, acortose do tentativo, o Galioto o se calumò da-o barcon do castello, inciagandose de brutto, e o l'ariescì a poñise in sarvo a Malle e da pœu a l'Artâ, donde o poette cuâ a feja riportâ into fuzzî. Into corpo de man, tuttavia, fu catturao a moggê e træ figge do marcheize.

Into mazzo, risurtao inutili i tentativi compii da-o Galioto pe ótegnî di agiutti da-a corte sabaoda, o Finâ o se reize. Into luggio, o se recò torna a Torin, donde o seppe da morte da moggê, e da pœu o reparò in França. Començò coscì e so peregrinaçioin in tæra strangea, in çerchia de quarche oegia favoeive a-i so fumoxi progetti de riconquista do feüdo perduo. A Bourges o fu ospite de Jacques Cœur, tezoê do re; o l'ótègne ascì aodiença da Carlo VII, ma sença risurtæ concreti; a Rouen, da pœu, o l'incontrò o fræ Zane, lê ascì repao in França doppo ese stæto libiao da-a prexon de Lerxi. O Galioto o çercò, otr'a ço, d'avei di coloqqui co-o ducca de Bretagna, sperando d'ótegnî da lê un apoggio pe o so progetto de riconquista do Finâ; o ducca, impegnao inte di preparativi militæ contra i Ingreixi, o permisse a-o Galioto de armâ de nave pe dâ a caccia a di convoi nemixi, prometendoghe parte do botin; co-o ricavao, de fæto, o Galioto o sperava de poei arollâ e truppe necessaie pe l'impreiza da lê vaghezâ. A-o largo da Galiççia o s'imbattè inte 'n convoio de nave da carego todesche, che fun assalie pe ricavâne preiza; int'o scontro ch'o ne seguì, o fu corpio mortalmente.

Sbarcao in sce-e coste da Bertagna, nonostante e cue asciddoe, o moì into zugno do 1450 a Quimper e o fu sepelio a Vannes.

## Referençe
* Zenaa, Bibl. universcitaia: G. M. Filelfo, *Bellum Finariense*.
* G. et I. Stellae - *Annales Genuenses*.
* A. Giustignan, *Castigatissimi annali d. Rep. di Genova*, Zena, 1537.
* Tognin Ronco, "Una guæra do '400", Di Feræ, 2003.

## Conligamenti esterni
* 

Categorîa:Biografìe
Categorîa:Gente de Liguria